אופיר עזו קיים בשישי שעבר את הבכורה המחודשת שלו כמאמן הפועל ירושלים והובס מול רובי שפירא 4:1 (אחרי שהאדומים מירושלים הוליכו 0:1 משער של מיכאל אלקסלסי כבר בדקה הרביעית). שפירא הגיבה עם שני שערים בדקות ה-34 וה-40, ובדקה ה-56 הבקיעה את השער השלישי וקינחה עם הרביעי שלוש דקות לסיום.
עזו, ייאמר לזכותו, עדיין לומד את החומר שברשותו ומנסה להבין את נקודות החוזק ואת נקודות התורפה של הפועל. בכל מקרה הוא כבר הבהיר שעל מנת שיהיה לו עם מה להילחם במאבקי התחתית, הקבוצה חייבת להתחזק בשלושה-ארבעה שחקנים לפחות.
הבעיה היא שלא ברור מהיכן יגיע מימון, אפילו עבור שחקן רכש אחד. הפועל תפגוש היום את הפועל כפר כנא שבמקום השמיני. כרגע, הקבוצה של עזו עדיין בחוף מבטחים והיא ממוקמת במקום ה-13 בטבלה עם 14 נקודות מרחק שמונה נקודות מהמקום ממנו יורדים לליגה ב'.